Diari Oficial de la Generalitat Valenciana


Sumari del DOGV 9099, del 03-06-2021 (2021/6155)

RESOLUCIÓ de 31 de maig de 2021, de la direcció gerència del Consorci Hospital General Universitari de València (CHGUV), per la qual es constitueix la Comissió Assessora de Selecció i Provisió, es determina la seua composició i s'estableixen mesures per a la posada en funcionament del Col·legi per a la Selecció i Provisió de Places del Personal del CHGUV.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9099

Data del DOGV
:   03-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/6155


Data del document
:   31-05-2021

Organisme emissor
:   Consorci Hospital General Universitari de València

Tipus de document
:   Resolució

Descriptors 

:   * legislació
    * reglament intern
    * funcionari

RESOLUCIÓ de 31 de maig de 2021, de la direcció gerència del Consorci Hospital General Universitari de València (CHGUV), per la qual es constitueix la Comissió Assessora de Selecció i Provisió, es determina la seua composició i s'estableixen mesures per a la posada en funcionament del Col·legi per a la Selecció i Provisió de Places del Personal del CHGUV. [2021/6155]  
El 16 de juliol de 2020 es publica en el Butlletí Oficial de la Província de València número 135 el V Conveni col·lectiu del Consorci Hospital General Universitari de València, amb entrada en vigor el 17 de juliol d'aquest any. Els articles 12 i 13 d'aquest conveni ?«Accés a l'ocupació pública» i «Sistemes de provisió», respectivament?, estableixen que la participació del personal en els òrgans tècnics es realitzarà de conformitat amb les normes vigents en l'àmbit de la conselleria amb competències en matèria de sanitat.  
El Decret 192/2017, d'1 de desembre, del Consell (DOGV 8193, 19.12.2017) aprova el Reglament de selecció i provisió del personal estatutari al servei d'institucions sanitàries públiques del Sistema Valencià de Salut, en el qual, tal com es posa de manifest en el seu preàmbul, una de les novetats és la creació d'un òrgan col·legiat per a dotar de més transparència, eficàcia i seguretat els processos que s'hi contemplen, la Comissió Assessora de Selecció i Provisió, de caràcter permanent i consultiu, composta de manera paritària per representants de l'Administració i de les organitzacions sindicals.  
Així mateix, de conformitat amb la disposició addicional segona de l'esmentat Decret 192/2017, mitjançant l'Ordre 5/2018, de 20 d'agost, de la Conselleria de Sanitat Universal i Salut Pública (DOGV 8371, 29.08.2018) es determina la composició de la Comissió Assessora de Selecció i Provisió i s'estableixen mesures per a la posada en funcionament del Col·legi per a la Selecció i Provisió de Places del Personal Estatutari del Sistema Valencià de Salut.  
L'article 6 de l'esmentat conveni col·lectiu, en el qual s'estableix que la direcció del CHGUV crearà comissions tècniques en què participaran els i les representants legals del personal, i que tindran com a finalitat l'anàlisi i la proposta de millores en el funcionament del CHGUV.  
És procedent regular amb caràcter institucional la Comissió Assessora de Selecció i Provisió del CHGUV com a òrgan paritari, format per representants de les seccions sindicals i de la direcció del CHGUV, amb les competències necessàries per a dotar de més transparència, eficàcia i seguretat els processos d'accés a l'ocupació pública i de provisió de places del CHGUV.  
En conseqüència amb allò que s'ha exposat, de conformitat amb els articles 6, 12 i 13 del V Conveni col·lectiu, i fent ús de les atribucions conferides en l'apartat segon, punt 10, de l'Acord del 12 de desembre de 2003, del Consell de Govern i del president del Consell, pel qual es deleguen atribucions en matèria de personal, de contractació administrativa i de gestió econòmica en diversos òrgans del Consorci Hospital General Universitari de València, resolc:  
  
1. Objecte  
L'objecte de la present resolució és constituir la Comissió Assessora de Selecció i Provisió del CHGUV, regular la seua composició i establir les mesures per a la formació i la posada en funcionament del Col·legi per a la Selecció i Provisió de Places del Personal del CHGUV.  
  
2. Composició de la Comissió Assessora de Selecció i Provisió  
2.1. La Comissió Assessora de Selecció i Provisió es compondrà de manera paritària per representants de les organitzacions sindicals amb representació en el CHGUV i de la direcció del CHGUV, presidida per la persona titular de la Direcció de Recursos Humans.  
S'atendrà el principi de participació equilibrada de dones i homes de conformitat amb les lleis vigents d'igualtat efectiva entre dones i homes.  
  
2.2. La representació de la direcció es compondrà per les persones que designe la direcció gerència del CHGUV.  
Per als supòsits de vacant, absència o malaltia, es designarà una persona suplent.  
2.3. La persona representant de cada organització sindical en la Comissió Assessora de Selecció i Provisió, així com la seua suplent, serà designada per les mateixes organitzacions sindicals.  
2.4. La presidència i la secretaria de la Comissió seran exercides per representants de la direcció.  
2.5. La Comissió es regirà, quant a la seua organització i funcionament, pel que es disposa en les normes bàsiques de procediment administratiu que regulen els òrgans col·legiats, i podrà establir un reglament de funcionament.  
  
3. Funcions de la Comissió Assessora de Selecció i Provisió  
La Comissió Assessora de Selecció i Provisió tindrà les funcions següents:  
- Informar sobre tots aquells aspectes i qüestions en aquesta matèria plantejats per les organitzacions sindicals amb representació en el CHGUV o per qualsevol dels seus integrants, especialment sobre les disposicions que despleguen les previsions de la present resolució.  
- Proposar els criteris generals objectius per a la determinació de les places bàsiques amb característiques específiques, així com informar sobre les propostes que realitzen les diferents direccions del CHGUV.  
- Proposar totes les mesures que contribuïsquen al correcte desplegament i execució dels processos de selecció i provisió.  
- Realitzar el seguiment dels processos de selecció i provisió perquè el seu desenvolupament siga l'adequat per al compliment dels terminis.  
- Realitzar per sorteig l'elecció de les persones membres dels òrgans de selecció i de provisió de places bàsiques, excloent del sorteig i de l'elecció la presidència i la secretaria. Aquesta elecció es realitzarà d'entre les persones que integren el col·legi constituït a aquest efecte per a la selecció i provisió de places pel personal del CHGUV.  
Així mateix, les persones que formen part dels òrgans de selecció i provisió:  
- Hauran de tindre la condició de personal empleat públic amb caràcter fix del CHGUV, en un grup de titulació de nivell acadèmic igual o superior al requerit per a les places oferides.  
- Posseir el grau II o superior de carrera o desenvolupament professional.  
- El personal d'elecció o de designació política, el personal funcionari interí, el personal laboral no fix i el personal eventual no podran formar part dels òrgans de selecció i provisió. Tampoc podran formar part d'aquests òrgans les persones que hagen exercit una activitat de preparació d'aspirants per a l'ingrés en l'ocupació pública o que hagen col·laborat durant aquest període amb centres de preparació d'oposicions en els últims cinc anys.  
- La pertinença a aquests òrgans col·legiats serà sempre a títol individual, i no podran exercir-la en representació o per compte de ningú.  
  
- Les persones que formen part dels òrgans col·legiats, excloent-ne la presidència i la secretaria, seran designades per sorteig, realitzat per la Comissió Assessora de Selecció i Provisió, entre les que integren un col·legi constituït per personal del CHGUV que complisca els requisits establits i que haja manifestat la voluntat de pertànyer a aquest col·legi. Si no hi ha prou personal voluntari per a una categoria i, si és el cas, especialitat determinada en el col·legi corresponent, les persones restants seran designades per la direcció gerència del CHGUV.  
  
  
4. Procediment per a la inscripció en el Col·legi per a la Selecció i Provisió de Places del Personal Laboral del CHGUV  
4.1. Estarà format per totes aquelles persones interessades a formar part dels òrgans col·legiats de provisió i selecció dels recursos humans del CHGUV que complisquen els requisits assenyalats anteriorment i que siguen inscrites per l'òrgan competent en aquest col·legi.  
  
4.2. En el termini d'un mes des de la sessió constitutiva de la Comissió Assessora de Selecció i Provisió, la direcció gerència informarà, mitjançant un anunci en la pàgina web del CHGUV, de la data d'inici per a la inscripció en el Col·legi.  
4.3. La sol·licitud d'inscripció en el Col·legi podrà efectuar-se en qualsevol moment emplenant el model de sol·licitud normalitzat que es posarà a disposició en el portal de l'empleat, amb la indicació de la categoria professional i, si és el cas, especialitat, en què es vulga inscriure. La persona sol·licitant haurà d'indicar en la sol·licitud el grau de carrera o desenvolupament professional que posseeix, la seua titulació acadèmica i la categoria professional en què exerceix la condició de personal laboral fix del CHGUV, personal funcionari de carrera adscrit al CHGUV o personal estatutari fix adscrit al CHGUV.  
La sol·licitud inclourà el compromís d'acceptar els nomenaments que se li assignen com a integrant dels òrgans col·legiats de selecció i provisió, així com de no renunciar-hi posteriorment, excepte per causa d'abstenció, de conformitat amb el que es preveu en l'article 23.2 de la Llei 40/2015, d'1 d'octubre, de règim jurídic del sector públic, i per altres motius degudament documentats. L'incompliment d'aquest compromís comportarà la pèrdua dels beneficis que puguen trobar-se associats a la pertinença al Col·legi.  
Les sol·licituds es dirigiran a la Direcció de Recursos Humans del CHGUV, i podran presentar-se per qualsevol dels mitjans establits en l'article 16 de la Llei 39/2015, d'1 d'octubre, del procediment administratiu comú de les administracions públiques.  
4.4. Estudiada la sol·licitud, en cas d'observar-s'hi alguna deficiència o falta de documentació, es requerirà la persona sol·licitant perquè l'esmene o aporte els documents preceptius en el termini de deu dies hàbils, amb la indicació que si no ho fa, es considerarà que ha desistit de la seua petició mitjançant una resolució emesa a aquest efecte.  
  
4.5. Completada la documentació, la Direcció de Recursos Humans elevarà la corresponent proposta de resolució a la direcció gerència del CHGUV.  
4.6. La direcció gerència, a la vista de l'esmentada proposta, dictarà una resolució comprensiva de la relació de persones incloses i excloses en els col·legis, amb la indicació de la categoria professional i, si és el cas, de l'especialitat corresponent.  
Aquesta resolució es publicarà en el tauler d'anuncis de la Direcció de Recursos Humans i en el portal de l'empleat del CHGUV.  
Contra aquesta, les persones interessades podran interposar recurs d'alçada davant de la presidència del CHGUV en el termini d'un mes comptat a partir de l'endemà de la publicació en la forma establida en el paràgraf anterior, de conformitat amb els articles 121 i 122 de la Llei 39/2015, d'1 d'octubre.  
En el cas que la sol·licitud d'incorporació al Col·legi no siga resolta expressament en el termini de tres mesos, la persona interessada podrà considerar estimada per silenci positiu i, en conseqüència, acceptada la seua incorporació al Col·legi.  
4.7. La validesa de la inclusió en el Col·legi serà indefinida fins que la persona deixe de complir els requisits per a pertànyer-hi. No obstant això, la persona interessada podrà sol·licitar deixar d'estar inclosa en aquest transcorreguts almenys dos anys des de la inscripció inicial, i això comportarà provisionalment l'exclusió del Col·legi amb efectes des de la presentació de la sol·licitud. La sol·licitud de baixa podrà considerar-se estimada per silenci positiu i, en conseqüència, acceptada en cas que no siga resolta en el termini d'un mes.  
Així mateix, podrà sol·licitar en qualsevol moment, llevat que haja sigut designada com a membre d'un òrgan col·legiat de selecció o provisió, suspendre temporalment la seua pertinença al Col·legi per períodes no inferiors a sis mesos. Igualment, la sol·licitud de suspensió podrà considerar-se estimada per silenci positiu, i en conseqüència, acceptada en cas que no siga resolta en el termini d'un mes.  
4.8. Cada trimestre, la direcció gerència actualitzarà i publicarà, a proposta de la Direcció de Recursos Humans, la relació de les persones que s'hagen inclòs en el Col·legi. La relació es confeccionarà per categories, i si és el cas, especialitat, i per ordre alfabètic, i es publicarà en el portal de l'empleat.  
  
5. Designació dels òrgans col·legiats  
5.1. La Comissió Assessora de Selecció i Provisió efectuarà el sorteig per a la formació dels òrgans col·legiats de selecció i provisió, amb excepció de la secretaria i la presidència, així com d'aquelles persones integrants dels òrgans de provisió que, segons la normativa vigent, li corresponga proposar a la direcció gerència del CHGUV. La manera de fer el sorteig serà determinada per acord de la Comissió Assessora de Selecció i Provisió, assegurant la transparència del procediment i la igualtat d'oportunitats entre les persones sol·licitants. Els nomenaments concrets per a la convocatòria específica es duran a terme de conformitat amb les bases generals i específiques que regeixen els processos selectius d'ingrés o accés de personal al CHGUV.  
5.2. En el cas que no hi haja prou personal voluntari en la relació del Col·legi respecte d'una categoria o, si és el cas, d'una especialitat determinada, les persones que siguen necessàries seran designades per la direcció gerència del CHGUV, i conforme al que s'estableix en l'article 60 del text refós de la Llei de l'Estatut bàsic de l'empleat públic, oïda la Comissió Assessora de Selecció i Provisió.  
  
5.3. La Direcció de Recursos Humans donarà compte a la Comissió Assessora de Selecció i Provisió de tots els nomenaments que s'hagen efectuat en cada convocatòria per a la constitució dels seus òrgans de selecció i provisió.  
  
6. Fonts normatives i referències bibliogràfiques de les proves selectives  
Les convocatòries dels processos de selecció contindran les fonts normatives i la bibliografia en què es basen els temaris a fi de garantir la transparència, la seguretat jurídica i l'adequació d'aquests a les funcions dels llocs convocats. Les preguntes efectuades hauran de poder justificar-se en aquestes fonts normatives i bibliografia, que permetran raonablement la preparació de les proves. La Comissió Assessora de Selecció i Provisió promourà les actuacions necessàries per a facilitar la consecució d'aquests objectius.  
  
7. Valoració de la participació en el Col·legi  
La participació en el Col·legi per a la Selecció i Provisió de Places del Personal del CHGUV serà valorada en la carrera/desenvolupament professional en l'apartat corresponent a compromís amb l'organització. Així mateix, la Comissió Assessora de Selecció i Provisió podrà realitzar la proposta de valoració d'aquesta participació com a mèrit on semble oportú.  
  
8. Guia de transparència, actuació i bones pràctiques dels tribunals de selecció  
La Direcció de Recursos Humans del CHGUV, en el termini de sis mesos des de la publicació de la present resolució, elaborarà un projecte de Guia de transparència, actuació i bones pràctiques dels tribunals de selecció, del qual donarà compte a la Comissió Assessora de Selecció i Provisió per a la seua consideració, i que serà publicat en la pàgina web del CHGUV.  
  
9. Entrada en vigor  
La present resolució entrarà en vigor l'endemà de publicar-se en el Diari Oficial de la Generalitat Valenciana.  
  
València, 31 de maig de 2021.- La directora gerent del Consorci Hospital General Universitari de València: Inmaculada Renart López.